ג'יי. ג'יי. וואט

ג'סטין ג'יימס ("ג'יי. ג'יי.") וואט (באנגלית: Justin James "J. J." Watt; נולד ב-22 במרץ 1989) הוא שחקן פוטבול אמריקאי, ששיחק בעמדת הדיפנסיב אנד בליגת ה-NFL. וואט זכה שלוש פעמים בתואר שחקן ההגנה של השנה ב-NFL. וואט נולד בפיווקי שבוויסקונסין בנם של ג'ון וקוני. שני אחיו הצעירים של וואט משחקים אף הם פוטבול, אחיו דרק נבחר ב-2016 בדראפט ה-NFL על ידי סן דייגו צ'רג'רס ואחיו טי. ג'יי. נבחר ב-2017 על ידי פיטסבורג סטילרס. בנעוריו הצטיין בענפי ספורט שונים בהם כדורסל, פוטבול, בייסבול ואתלטיקה קלה. ב-2007 למד באוניברסיטת סנטרל מישיגן ושיחק בנבחרת האוניברסיטה אך לא בלט. בתום השנה חזר לוויסקונסין, למד במכללה קהילתית ועבד כשליח בפיצה האט. ב-2008 החל ללמוד באוניברסיטת ויסקונסין–מדיסון, אך לא שיחק בשנה הראשונה בשל חוקי ה-NCAA. הוא שותף ב-13 משחקים בעונת 2009 כשחקן הגנה. ב-2010 שותף ב-13 משחקים בהם רשם 7 הפלות של קוורטרבק הקבוצה היריבה, הוא נבחר לשחקן המצטיין של ויסקונסין בעונה זו, לנבחרת השנייה של המכללות וזכה בפרס רוני לוט לשחקן ההגנה המצטיין של המכללות. בתום העונה החליט לא להמשיך באוניברסיטה ולפנות לקריירה מקצוענית. וואט נבחר במקום ה-11 בסיבוב הראשון של דראפט ה-NFL לשנת 2011 על ידי יוסטון טקסאנס וחתם על חוזה לארבע שנים בשווי של כ-11 מיליון דולר. בעונתו הראשונה בקבוצה פתח בכל 16 משחקי הקבוצה בעונה הסדירה ורשם 5.5 הפלות. הוא סייע לקבוצה להעפיל בפעם הראשונה בתולדותיה לפלייאוף עם מאזן של 10 ניצחונות ושישה הפסדים. בניצחון בסיבוב הראשון בפלייאוף על סינסינטי בנגלס, השיג חטיפה לטאצ'דאון והפלה אחת. בסיבוב השני הפסידו וואט והטקסאנס לבולטימור רייבנס במשחק בו השיג וואט שתי הפלות. בעונה השנייה הוביל וואט את הליגה עם 20.5 הפלות, בנוסף רשם 16 יירוטים של מסירות, 4 גרימות השמטות כדור ו-81 טאקלים. הוא נבחר בתום העונה לשחקן ההגנה המצטיין של הליגה וקבוצתו סיימה את העונה הסדירה במאזן הטוב בתולדותיה של 12 ניצחונות ו-4 הפסדים. בפלייאוף הפסידה הקבוצה בסיבוב השני לניו אינגלנד פטריוטס. בעונת 2013 נבחר וואט בפעם השנייה ברציפות לנבחרת העונה ולפרו בול, אך הייתה כישלון מבחינת יוסטון שסיימה עם שני ניצחונות בלבד. בתחילת עונת 2014 חתם וואט על חוזה חדש ביוסטון לשש שנים, בסך של כ-100 מיליון דולר, הכולל 30.9 מיליון דולר מענק חתימה. החוזה הפך אותו לשחקן ההגנה בעל המשכורת השנתית הממוצעת הגבוהה ביותר בליגה. במהלך העונה השיג וואט 20.5 הפלות, 4 גרימות להשמטת כדור, חטיפה אחת, שני טאצ'דאונים הגנתיים, 10 יירוטי מסירה ו-78 טאקלים. בנוסף הוא שותף גם במשחק ההתקפה של הקבוצה ותפס שלוש מסירות לטאצ'דאונים. הוא נבחר בפעם השלישית ברציפות לנבחרת העונה של הליגה וזכה בפעם השנייה בתואר שחקן ההגנה של השנה. בעונת 2015 זכתה יוסטון בראשות הבית עם מאזן של 7–9. וואט השיג במהלך העונה 17.5 הפלות, נבחר בפעם הרביעית ברציפות לנבחרת שחקני העונה ובפעם השלישית לשחקן ההגנה של השנה. בפלייאוף נפצע וואט במהלך המשחק בסיבוב הראשון מול קנזס סיטי צ'יפס וקבוצתו הובסה 0–30. בעונת 2016 הושבת וואט מפעילות לאחר פציעה בגבו במחזור השלישי. בעונת 2017 הושבת מפעילות לאחר פציעה במחזור החמישי. בעונת 2018 שיחק בכל 16 המשחקים, הוא השיג 16 הפלות ושיא קריירה של 7 גרימות להשמטות כדור, הוא נבחר לנבחרת העונה. בפלייאוף הפסידה יוסטון בסיבוב הראשון. בעונת 2019 נפצע במחזור השמיני והושבת מפעילות עד סוף העונה הסדירה, הוא חזר במפתיע למשחקי הפלייאוף וסייע לקבוצתו לגבור על באפלו בילס בסיבוב הראשון. בעונת 2021 עבר לאריזונה קרדינלס בה שיחק במשך שנתיים עד פרישתו. וואט הוא מייסדה של עמותה שמטרתה תמיכה בפעילויות בני נוער. בעקבות הנזקים שנגרמו מהוריקן הארווי ביוסטון, גייס וואט כ-37 מיליון דולר לסיוע לשיקום תושבי העיר שנפגעו. על פועלו זכה בספורטאי השנה של ספורטס אילוסטרייטד לשנת 2017, ובפרס איש השנה על שם וולטר פייטון מטעם ה-NFL. וואט נשוי לקיילי וואט, כדורגלנית ששיחקה בליגה הלאומית ובנבחרת ארצות הברית בכדורגל נשים. הם הורים לבן אחד. מדיה וקבצים בנושא ג'יי. ג'יי. וואט בוויקישיתוף ג'יי. ג'יי. וואט, ברשת החברתית פייסבוק ג'יי. ג'יי. וואט, ברשת החברתית אקס (טוויטר) ג'יי. ג'יי. וואט, ברשת החברתית אינסטגרם ג'יי. ג'יי. וואט, באתר אוניברסיטת ויסקונסין ג'יי. ג'יי. וואט, באתר pro-football-reference.com ניר צדוק, כך הפך ג'יי.ג'יי וואט משליח פיצה לגיבור על, באתר הארץ, 4 בינואר 2013 SI's 2017 Sportsperson of the Year: He Isn't on the Field, but J.J. Watt Is Still Lifting Houston up, ספורטס אילוסטרייטד, 5 בדצמבר 2017